Harrijoki

Harrijoki (nordsamisk: Soavveljohka, enaresamisk: Suávvijuuhâ, skoltesamisk: Suäʹvveljokk) er ei elv i Enare kommune i Lappland i Finland. Den er ei vestlig sideelv til Neidenelva. Den øvre delen av nedbørfeltet ligger i Sør-Varanger kommune i Finnmark.

Elva har utspring fra et tjern på nordsiden av fjellet Garggaš, på Gallokvidda helt vest i Sør-Varanger, og renner derfra mot øst. Elva, som her kalles Justinjohka, renner ned i den skogkledte dalen Justinvuopmi hvor den snur mot sørøst og munner ut i innsjøen Justinjávri. Etter Justinjávri endrer elva navn til Oažžejohka, som etter fire kilometer krysser riksgrensa mot Finland. Her endrer den navn igjen, først til Njoaskejohka, og etter hvert får den navnet Harrijoki, som den har til munningen. I sitt nedre løp mottar elva flere sideelver fra vest og passerer gjennom en rekke mindre innsjøer, før den løper sammen med Neidenelva rundt 10 kilometer før Neidenelva passerer riksgrensa.

 Referanser 
Justinjohka og Oažžejohka på Norgeskart.no fra Statens kartverk, besøkt 15. juni 2020

Kategori:Elver i Enare kommune
Kategori:Elver i Sør-Varanger
Kategori:Neidenvassdraget